recursal/SuperWikiNEXT-32B huggingface dataset:
Artikkelen omhandler både distriktet og byen Lahad Datu

Transport av palmeolje i Lahad Datu.  Foto: Uwe Aranas (2012) 
**Lahad Datu** er et distrikt i Tawau-divisjonen i den malaysiske staten Sabah. Distriktet ligger på østkysten, og strekker seg sørvestover langs hele nordsiden av Lahad Datu-bukta, og videre inn i landet. Med et areal på 7 444 kvadratkilometer er dette det nest største distriktet i Sabah. Folketallet er på 199 830 (2010) og administrasjonssenteret ligger i byen Lahad Datu.

Hovednæringsveiene i Lahad Datu-distriktet er tømmer- og palmeoljeindustrien og gummi- og kakaoplantasjer. Vildmarksreservatet Tabin ligger i den nordøstlige delen, og regnskogbevaringsområdet Danum Valley i sørvest.

Distriktet ble opprettet den 1. januar 1962.

Byen
----

Byen Lahad Datu har 27 887 innbyggere. Flyplassen ligger én kilometer fra byen, med ruteforbindelse til Kota Kinabalu. Lahad Datu har en viktig havn for eksport av tømmer og palmeolje, og det er Sabahs østkysts viktigste havn for import av gjødsel. I tilknytning til havnen ligger den fem kvadratkilometer store industriparken POIC (*The Palm Oil Industrial Cluster*). Det statlige Eastern Sabah Security Command (ESSCOM) har sitt hovedkvarter i Lahad Datu.

Referanser
----------

1. 1 2  Folketellingen for Sabah (2010) Arkivert 14. november 2013 hos Wayback Machine..
2. ↑  Malaysiasite.nl: Lahad Datu. Besøkt 2. oktober 2013. (en)
3. ↑  Sabah LawNet: Lahad Datu District Council Instrument 1961 Arkivert 3. desember 2013 hos Wayback Machine.. Besøkt 2. desember 2013. (en)
4. ↑  Sabah Ports: Lahad Datu Port Arkivert 2. november 2013 hos Wayback Machine.. Besøkt 2. oktober 2013. (en)
5. ↑  POIC: About us Arkivert 3. desember 2013 hos Wayback Machine.. Besøkt 2. oktober 2013. (en)
6. ↑  Borneo Insiders artikkel 23. juni 2013: Lahad Datu gears up for municipality status Arkivert 3. desember 2013 hos Wayback Machine.. Besøkt 2. oktober 2013. (en)

|  |  |
| --- | --- |
| Oppslagsverk/autoritetsdata | GeoNames
 |
**Øst-Falkland** er den største av Falklandsøyene i Sør-Atlanteren med et areal på 6 605 km². Falklandssundet adskiller øya fra den om lag 30 % mindre Vest-Falkland. Tilsammen utgjør de to hovedøyene over 90 % av øygruppens landareal. Mesteparten av Falklandsøyenes befolkning bor på den nordlige delen av Øst-Falkland.

Geografi
--------

Johnson's Harbour
Øst-Falkland er neste delt i to av de to dype fjordene Choiseul Sound og Brenton Loch-Grantham Sound.

Den nordlige delen er kupert og krysses av den ulendte fjellkjeden Wickham Hights, som strekker seg fra øst til vest. Fjellkjedens høyeste topp er Mount Usborne på 705 moh. som også er det høyeste fjellet på Falklandsøyene. I nordøst skjærer de to buktene Berkeley Sound og Port William langt inn i landet.

Øyas sørlige delen kalles Lafonia og er forbundet med den nordlige delen ved et tre kilometer bredt eid. I motsetning til den nordlige delen, er Lafonia lavtliggende og består for en stor del av myrlendt terreng.

Demografi
---------

Falklandsøyenes hovedstad og viktigste havn, Stanley, ligger nordøst på Øst-Falkland. Mesteparten av øyas befolkning er bosatt i Stanley, men også flybasen RAF Mount Pleasant 37 kilometer lenger sørvest har en betydelig militær og sivil befolkning.

Mindre bosetninger finnes blant annet i Port Louis, Darwin, Port San Carlos, San Carlos, Salvador, Johnson's Harbour, Fitzroy, Mare Harbour, Teal Inlet og Goose Green.

Falklandskrigen
---------------

Øst-Falkland var åsted for de fleste trefningene under Falklandskrigen i 1982, delvis fordi mesteparten av befolkningen holdt til her. Områder som var utsatt for harde kamper var blant annet Goose Green, San Carlos og Mount Longdon. Mange områder har fremdeles ikke blitt ryddet for miner.

Dagens situasjon
----------------

I kjølvannet av Falklandskrigen økte Storbritannia sitt militære nærvær på Øst-Falkland og investerte kraftig i infrastrukturen i Stanley. Nye veier ble anlagt, og mange tidligere grusveier har blitt asfaltert. Folketallet har økt i Stanley og Mount Pleasant, men har gått ned i de mindre bosetningene.

Referanser
----------

1. ↑  2006 Falkland Islands Census Arkivert 20. november 2012 hos Wayback Machine.

Eksterne lenker
---------------

* (en) East Falkland – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** GeoNames
 |
**Martin Richards** er en britisk informatiker som er best kjent for sin utvikling av programmeringsspråket BCPL. BCPL var en del av den tidlige forskningen på portabel programvare. Det var også forgjengeren til programmeringsspråket B som ble laget av Ken Thompson for tidligere versjoner av UNIX, og som Dennis Ritchie i sin tur videreutviklet til programmeringsspråket C.

Richards studerte matematikk ved University of Cambridge, hvor han også fikk Cambridge Diploma in Computer Science. Han tok doktorgrad (ph.d.) innenfor konstruksjon og implementasjon av programmeringsspråk. Han var også foredragsholder ved University of Cambridge Computer Laboratory frem til 2007.[]

Hans arbeider omfatter også utviklingen av operativsystemet TRIPOS.

I 2003 ble han tildelt Computer Pioneer Award av IEEE Computer Society for sitt «pionérarbeid innenfor systemprogramvares portabilitet gjennom programmeringsspråket BCPL».[]

Richards er medlem av St John's College ved University of Cambridge.

Referanser
----------

1. ↑   Gemeinsame Normdatei, besøkt 12. mai 2014[Hentet fra Wikidata]
2. ↑   www.computer.org[Hentet fra Wikidata]

  


|  |  |
| --- | --- |
| Oppslagsverk/autoritetsdata | VIAF **·** GND **·** LCCN **·** MGP
 |
**NOU 2009:19 «Skatteparadis og utvikling – tilstand, analyser og tiltak»** er en norsk offentlig utredning (NOU) fra et utvalg som ble oppnevnt ved kongelig resolusjon 27. juni 2008 for «utrede de lukkede jurisdiksjoners funksjon i forhold til kapitalflukt fra utviklingsland.» Utvalget overrakte sin innstilling til miljø- og utviklingsminister Erik Solheim 18. juni 2009 og ble referert til som **«Kapitalfluktutvalget»**.

Utvalget ble ledet av professor Guttorm Schjelderup fra Norges Handelshøyskole. De øvrige medlemmene var Alexander Cappelen, Morten Eriksen, Odd-Helge Fjeldstad, Marte Gerhardsen, Eva Joly, Lise Lindbäck, Jon Gunnar Pedersen, Anne Fagertun Stenhammer og Ragnar Torvik.

|  |
| --- |
|  |

Forslag
-------

Utvalget foreslo en mer offensiv utviklingspolitikk med fokus på å sikre fattige land større skatteinntekter og redusere mulighetene for omfattende korrupsjon. Norge burde innføre kontroll av nordmenn som registrerer selskaper eller åpner kontoer i skatteparadis. 

### Norfund

Statens investeringsfond for næringsutvikling i utviklingsland (Norfund) fikk omfattende omtale i rapporten. Praksisen med å investere gjennom skatteparadis ble foreslått avviklet over en treårsperiode. 

I forbindelse med fremleggelsen av innstillingen uttalgt uttalte Erik Solheim: «Vi kan ikke la Norfund investere norske bistandsmidler via skatteparadis samtidig som vi ønsker å bekjempe dem».

### Andre forslag fra Kapitalfluktutvalget

* utrede muligheten for at norske flernasjonale selskap bør gi mer detaljerte årsregnskap
* bedre reglene mot internprising
* opprette et norsk kompetansesenter om skatteunndragelse
* utvikle nettverk for å øke internasjonalt press
* endre skatteavtaler slik at det er et selskaps reelle virksomhet som bestemmer hvor det skal beskattes
* få på plass en internasjonal konvensjon for å bekjempe de skadelige strukturene i skatteparadisene
* støtte arbeidet med å utvikle nye internasjonale standarder for god skattepraksis gjennom Organisasjonen for økonomisk samarbeid og utvikling (OECD)

Referanser
----------

1. ↑  «Pressemelding, Nr.: 046/09 "Ber Norge trappe opp kampen mot skatteparadiser"». Regjeringen. 18. juni 2009. Besøkt 24. juni 2009.
**Martin Rios** (født 24. mai 1981) er en spansk-sveitsisk curlingspiller, som i mix spiller sammen med Jenny Perret. Han vant sølv i curling for mikspar under Vinter-OL 2018 i Pyeongchang.

Idrettskarriere
---------------

Rios fikk gull under Europamesterskapet i curling for mikslag 2011, sammen med Thomas Lips (skip), Manuela Siegrist og Manuela Netzer-Kormann. Han vant gull sammen med Nadine Lehmann under VM i curling for mixpar 2012.

Under Europamesterskapet i curling for mikslag 2014 fikk han bronse, der han spilte sammen med Silvana Tirinzoni (skip), Romano Meier og Jenny Perret.

Han representerte Sveits under Vinter-OL 2018, der han spilte i mixpar sammen med Jenny Perret, og de fikk der sølv etter finaletap mot Kaitlyn Lawes og John Morris fra Canada.

OL-medaljer
-----------

* 2018 Sør-Koreas flagg Pyeongchang - Sølv **Sølv** - curling, mixpar

Referanser
----------

Eksterne lenker
---------------

* (en) Martin Rios – Olympics.com Rediger på Wikidata

* (en) Martin Rios – Olympic.org Rediger på Wikidata

* (en) Martin Rios – Olympedia Rediger på Wikidata

* (en) Martin Rios – World Curling Tour Rediger på Wikidata

* (en) Martin Rios – World Curling Federation Rediger på Wikidata
* (en) Profil hos Vinter-OL 2018
Grønlandspumpas geografiske plassering i Danmarkstredet.
**Grønlandspumpa** er et stort undersjøisk vannfall i Danmarkstredet mellom Grønland og Island.

Grønlandspumpa dannes på grunn av vannets termohaline egenskaper: når det opprinnelig varme vannet i Golfstrømmen har nådd den nordatlantiske strøm‎s endepunkt, er det blitt så nedkjølt og fått en så høy salinitet at vannet synker til bunns.

Grønlandspumpa er sentral i prosessen som holder i gang det termohaline kretsløpet, et globalt system av havstrømmer som bidrar til å jevne ut temperaturen på jorda. Det anslås at den undersjøiske fossen transporterer 5 millioner kubikkmeter per sekund, dvs. 350 ganger mere vann enn det største vannfallsystemet på jorda, det nå neddemte *Saltos del Guairá* på grensa mellom Brasil og Paraguay, som igjen var tolv ganger så stort som Victoriafallene er. Grønlandspumpas fall er på nesten 3 500 meter, også det av rekordstørrelse.

Kilder
------

* *Surprising Return of North Atlantic Circulation Pump*, Woods Hole Oceanographic Institution, 5. januar 2009

Eksterne lenker
---------------

* Kristian Secher: *Havet driver klimaforandringen*, videnskab.dk, 9. april 2013 (se faktaboksen).
* Silje Gripsrud: *Klimaforskernes dilemma*, forskning.no, 18. mars 2003
***The Serpent's Tooth*** er en amerikansk stumfilm fra 1917, regissert av Rollin S. Sturgeon.

Handling
--------

Legen Jack Stilling innser at det kan bli vanskelig å forsørge en kone på sin magre inntekt, så han gir opp sin store kjærlighet, Faith Channing, til den velstående James Winthrop. Men kort tid etter at Faith og Winthrop gifter seg, begynner de å få problemer i forholdet ettersom Winthrop blir alt for oppslukt av sine store sosiale ambisjoner. Når ektemannen hennes blir alt for interessert i den fasjonable Hortense Filliard, bestemmer Faith seg for at de burde få barn sammen - i håp om å vinne ham tilbake.

Spedbarnet dør imidlertid kort tid etter fødselen, og Faith faller ned i en dyp depresjon. Dette gjør at Jack Stilling begynner å skrive ut morfin til henne. Winthrop, ansporet av Hortense, finner på en plan for å søke om skilsmisse. Planene hans slår imidlertid tilbake når han selv blir avhengig av morfin og dør i et anfall av delirium. Stilling forsøker deretter å redde Faith fra avhengigheten, og deretter forsøke å skape et nytt liv sammen med kvinnen han elsker.

Skuespillere
------------

* Gail Kane som Faith Channing
* William Conklin som James Winthrop
* Edward Peil Sr. som Jack Stilling
* Jane Pascal som Hortense Filliard
* Frederick Vroom som Matthew Addison-Brown
* Mary Wise som Mrs. Addison-Brown
* Charles P. Kellogg som Carrington
* Gayne Whitman som Sid Lennox

Referanser
----------

1. ↑  The Serpent’s Tooth
2. ↑  THE SERPENT'S TOOTH

Eksterne lenker
---------------

* (en) *The Serpent's Tooth* på Internet Movie Database Rediger på Wikidata

* (en) *The Serpent's Tooth* på AllMovie Rediger på Wikidata

* (en) *The Serpent's Tooth* på Turner Classic Movies Rediger på Wikidata
**NOU 2000: 1 «Et kvotesystem for klimagasser»** er en norsk offentlig utredning (NOU) fra et utvalg oppnevnt ved kongelig resolusjon 23. oktober 1998. Utredningen ble avgitt til Miljøverndepartementet 17. desember 1999. Utvalgets mandat var å utrede et nasjonalt kvotesystem for klimagasser med utgangspunkt i Kyotoprotokollen. Utvalget blir derfor gjerne referert til som *«Kvoteutvalget»*.

Utvalget konkluderte med at et system for handel med utslippskvoter ville være et viktig middel til å gjennomføre Kyotoprotokollen i Norge i perioden 2008-2012. Konklusjon deres var at flere hensyn, blant annet kostnadseffektivitet, styringseffektivitet og likebehandling tilsier et bredest mulig system.

Et bredt system vil sikre at reduksjonene skjer der hvor kostnadene er minst og også øke sannsynligheten for at Norge klarer å innfri forpliktelsene under Kyotoprotokollen.

Systemet kan av praktiske hensyn ikke omfatte alle de norske klimagassutslippene da de administrative kostnadene knyttet til å redusere enkelte utslipp gjennom handel med utslippskvoter, som metangass i landbruket, ville kunne bli uforholdsmessig høye. Allikevel konkluderer utvalget med at nesten 90 prosent av utslippene i 1997 ville være egnet til å inkludere i kvotesystemet.

Referanser
----------

1. 1 2  
«NOU 2000: 1», *Regjeringen.no*
2. ↑  «4 Miljø- og ressursspørsmål»[*død lenke*], *Statsbudsjettet* 2003
3. ↑  «Reduksjon i utslippene av HFK, PFK og SF6. Utredning av avgift som virkemiddel»[*død lenke*] (PDF), *SFT-rapport TA-1754/2001*, TA-1754/2001, ISBN 82-7655-395-8. Sitat: «Kvoteutvalget (NOU 2000) anbefaler i sin rapport at alle klimagassutslipp i prinsippet bør inkluderes i et kvotesystem. Utvalget konkluderer likevel med at utslippet av HFK, PFK og SF6 fra produkter foreløpig er uegnet til å bli inkludert i kvotesystemet. Samtidig viser utslippsoversiktene at forbruket av disse stoffene er i sterk vekst, og at det vil fortsette å vokse de nærmeste 10-20 årene dersom ikke virkemidler iverksettes raskt.»

Se også
-------

* NOU 1992: 3, Miljøavgiftsutvalget
* NOU 1996: 9, Grønn skattekommisjon
* NOU 2006:18, Lavutslippsutvalget
**Grønlands rettsvesen** skiller seg på flere måter markant fra rettsvesenet i andre land. På Grønland er kretsdommeren, meddommere og forsvarere lokale legfolk og ikke jurister. Først når en sak kommer for appellretten, Grønlands Landsret, opptrer juridisk utdannede anklagere, dommere og advokater. Rettsvesenet er dobbeltspråklig idet der tales og skrives både grønlandsk og dansk. Grønland har heller ikke et straffesystem slik man kjenner fra vestlige land. Dommeren i en kriminalsak har et bredt utvalg av tiltak å velge mellom i en straffelov uten strafferammer. Anstaltene for domfelte er åpne, og de innsatte må – så vidt mulig – arbeide utenfor anstalten.

Siden rammene for det nåværende rettsvesenet ble utformet kort etter annen verdenskrig, har det grønlandske samfunnet gjennomgått en nærmest eksplosiv og ganske voldsom utvikling. Samfunnet er nå langt mere komplisert enn dengang, hvilket blant annet viser seg ved en stadig mere omfattende og komplisert lovgivning, som stiller økte krav til rettsvesenets faglige ekspertise. Samtidig er der skjedd en konsentrasjon av befolkningen i byene, og de gamle familiemønstre er endret samtidig med en intensiv næringsutvikling. Derfor var det en markant økning i den registrerte kriminaliteten frem til 1980-årene, hvoretter kriminaliteten generelt har vært fallende, dog således at grove voldshandlinger, sedelighetskriminalitet og drap er relativt hyppig forekommende forbrytelser.

Under hensyn til de endrede samfunnsforhold nedsatte den danske regjeringen og Grønlands hjemmestyre i 1994 Den Grønlandske Retsvæsenskommision. Hovedoppgaven for kommisjonen, som avleverte sin *Betænkning om Det grønlandske retsvæsen* ti år senere, var å foreta en grundig gjennomgang og en nyvurdering av hele det grønlandske rettsvesenet og på dette grunnlag å fremsette forslag til hvordan der kan skje en – eventuelt gjennomgripende – revisjon av rettsvesenet på Grønland.

Kommisjonens betenkning var per januar 2012 til behandling i det politiske system.

Kilder
------

* *Betænkning det grønlandske retsvæsen*, Den Grønlandske Retsvæsenskommission, betænkning nr. 1442/2004
* Grønlands Statistik: *Grønland 2005 (Statistisk Årbog)*
* «Betænkning om det grønlandske retsvæsen» Arkivert 21. september 2014 hos Wayback Machine. pressemelding fra Justitsministeriet, 12. august 2004
**NOU 2000: 14 «Frihet med ansvar. Om høgre utdanning og forskning i Norge»** er en norsk offentlig utredning (NOU) fra et utvalg som ble oppnevnt av Kirke-, utdannings- og forskningsdepartementet 30. april 1998 og som avla sin innstilling 8. mai 2000. Utvalget ble ledet av Ole Danbolt Mjøs, og det blir gjerne referert til som **«Mjøs-utvalget»** eller **«Utvalget for høgre utdanning»**.

Utvalget la grunnlag for Kvalitetsreformen som blant annet innebar at gradene cand.mag.-grad og hovedfag, med titlene cand.mag. og cand.philol./cand.scient. ble erstattet av bachelorgrad på 3–3½ år og mastergrad på 5 år. Det foreslo også å innføre bokstavkarakterer (Det europeiske system for merittoverføring og -akkumulering). Endringene var begrunnet med behovet for å tilpasse norsk utdannelse til utenlandske studiesystemer.

For universitetene og høyskolene førte Mjøsutvalgets arbeid til at det ble innført en ny finansieringsmodell. Utdanningsinstitusjoner fikk nå deler av de offentlige tilskuddene knyttet opp imot produksjon av studiepoeng. Tanken bak dette var at universitetene og høyskolene nå måtte konkurrere om å tiltrekke seg studenter, og samtidig følge opp studentene bedre slik at de kom seg igjennom studiene.

Mjøsutvalget kom også med flere anbefalinger for forskning. De foreslo blant annet at bevilgningene til grunnforskning skulle økes til et nivå som minst tilsvarte gjennomsnittlig OECD-standard i løpet av en femårsperiode.

En annen konsekvens av Mjøsutvalgets innstilling var at det ble mulig for høyskoler å bli omgjort til universiteter. Dette skjedde senere med Universitetet i Agder, Universitetet for miljø- og biovitenskap og Universitetet i Stavanger.

Utvalget hadde 18 medlemmer, blant dem Mjøs, Gro Brækken, Ole Henrik Magga, Victor Norman, Kari Kjenndalen, Gerd-Liv Valla og Tora Aasland.

Se også
-------

* Regjeringsoppnevnte utvalg innen høyere utdanning
* Høyere utdanning i Norge
* NOU 2003:25, Ryssdal-utvalget
* NOU 2008: 3, Stjernø-utvalget

Eksterne lenker
---------------

* regjeringen.no: NOU 2000:14 *Om høgre utdanning og forskning i Norge*
* *Mjøsutvalget vil ha studenter i fokus* Arkivert 21. januar 2005 hos Wayback Machine. i Universitas
Leping i Jiangxi
**Leping** (kinesisk: 乐平; pinyin: *Lèpíng*) er et byfylke i provinsen Jiangxi i Folkerepublikken Kina. Det ligger under byprefekturet Jingdezhen.

Befolkningen var på 750 869 innbyggere i 1999.

Lopingium
---------

Den geologiske perioden *Lopingium* fra permtiden har sitt navn etter fylket (det vil si etter en eldre transkribering av fylkesnavnet). Perioden begynte for ca 259,9 millioner år siden og varte til for ca 252,2 millioner år siden. Begrepet ble først brukt av Ferdinand von Richthofen i 1883, men i en annen betydning, og deretter Amadeus William Grabau, som brukte det i den betydning som er blitt stående.

Samferdsel
----------

Kinas riksvei 206 løper fra kystbyen Yantai til kystbyen Shantou i provinsen Guangdong. Den løper gjennom provinsene Shandong, Jiangsu, Anhui, Jiangxi og til slutt Guangdong.

Referanser
----------

1. ↑  National Population Statistics Materials by County and City – 1999 Period, *i* China County & City Population 1999, Harvard China Historical GIS

Eksterne lenker
---------------

* Lokalregjeringens offisielle hjemmesider

|  |  |
| --- | --- |
| Oppslagsverk/autoritetsdata | GeoNames
 |
**Grønlandsk krone** var en planlagt framtidig valuta for Grønland, som i dag bruker danske kroner. I en avstemning i midten av oktober 2009, bestemte Grønland seg for å fortsette med danske kroner

Historiske grønlandske kroner
-----------------------------

I andre halvdel av 1800-tallet, mens Grønland fortsatt hadde status som koloni, var det flere gruveselskaper som utstedte sine egne penger. *Sinkpenger* ble også introdusert i den nyetablerte handelskolonien i Ammassalik (grunnlagt 1894). Mellom 1926 og 1964 introduserte Den Kongelige Grønlandske Handel, som hadde handelsmonopol med Grønland, en serie med mynter som skulle brukes på Grønland. Administrasjonen på Grønland utstedte egne sedler fram til 1968.

Nye grønlandske kroner
----------------------

I 2006 kunngjorde den danske regjeringen og Grønlands hjemmestyre at de var kommet til enighet om å utstede en egen grønlandsk versjon av den danske kronen. Pressemeldingen lyder:

> Statsministeren og Grønlands landsstyreformand har i forståelse med Danmarks Nationalbank aftalt at igangsætte et arbejde, som kan lede til udstedelsen af særlige grønlandske pengesedler som betalingsmiddel i Grønland.
> 
> 
> Danmarks Nationalbank
> 
> 

Lovforslaget om egen valuta («Lov om pengesedler i Grønland») beskrev myntenheten som **1 koruuni**.

I sin årsberetning for 2007 skrev imidlertid Danmarks Nationalbank at loven trådte i kraft 1. juli 2007, men sier at det fortsatt vil være danske kroner som blir gjeldende på Grønland, både hva gjelder sedler og mynter, slik som på Færøyene. De nye sedlene skulle smykkes av Naja Abelsen, og var planlagt presentert for Landsstyret sommeren 2008.

Referanser
----------

1. ↑   Icenews.is: Greenland rejects new national currency
2. ↑  «Kommende grønlandsk seddelserie». Danmarks Nasjonalbank. 2006. Arkivert fra originalen 14. mars 2008. Besøkt 20.03.2008.
3. ↑  «Forslag til lov om pengesedler i Grønland». Folketinget. 2008. Besøkt 20.03.2008.
4. ↑  «Beretning og regnskab 2007» (PDF). Danmarks Nationalbank. 2008. Besøkt 20.03.2008. [*død lenke*]

Eksterne lenker
---------------

* Mynter fra Grønland
* Ron Wise's Banknoteworld: Greenland
* Historisk oversikt over Grønlands valuta (engelsk)
**Grønlandskommisjonen** (dansk: **Grønlandskommissionen**) var en kommisjon som ble nedsatt i 1948 av danske og grønlandske myndigheter.

Danmarks daværende statsminister, Hans Hedtoft, var sentral i etableringen av denne kommisjonen. 

Kommisjonen ble etablert i et forsøk på å bedre levestandarden blant grønlenderne. De gjorde en utredning, og leverte i 1950 sin inntilling, som bl.a. anbefalte at Grønlands status som koloni skulle opphøre, slik at de ble innlemmet i Danmark som et amt. Kommisjonen ble deretter oppløst. 

I 1953 ble forslaget gjennomført – Grønland ble ved grunnlovsendringen av 5. juni 1953 dansk amt. Dette betød bl.a. at grønlenderne ble likestilt med befolkningen i Danmark, økonomisk og juridisk. 

I tiåret etter kommisjonens innstilling ble det også bevilget store beløp til modernisering og utbygging av det grønlandske samfunnet. Dels forsøkte man å fjerne statsmonopolet på handel, dels forsøkte de å bedre vilkårene for utenlandske investeringer på Grønland. Dette skulle føre til etableringer av industri på Grønland, med påfølgende økonomisk vekst. På denne måten skulle det også bli mulig å bygge ut skoleverket og helsevesenet, og bedre boligstandarden der.

Kuriosa
-------

* Grønlandske Kathrine Chemnitz og danske Kirstine Ladefoged Jensen var de eneste kvinnene som satt i Grønlandskommisjonen

Portal: Danmark

|  |  |
| --- | --- |
| Oppslagsverk/autoritetsdata | Store Danske Encyklopædi
 |
**NOU 1988: 21 «Norsk økonomi i forandring. Perspektiver for nasjonalformue og økonomisk politikk i 1990-årene»** er en norsk offentlig utredning (NOU) fra et utvalg som la frem sin innstilling i 1988. Utvalget ble ledet av Erling Steigum som dengang var professor i samfunnsøkonomi ved Norges Handelshøyskole, og det blir derfor gjerne referert til som **«Steigum-utvalget»**

Utvalget la særlig vekt på problemene på «tilbudssiden» av norsk økonomi og tok til orde for tiltak som ville styrke produksjonsgrunnlaget og øke produktiviteten og velfersnivået gjennom bedre bruk av landets produksjonsfaktorer og ressurser. Det gjøres gjennom tiltak og virkemidler som på innrettes for at det blir mindre avvik mellom privatøkonomisk og samfunnsøkonomisk lønnsomhet.

Steigum-utvalget argumenterte for opprettelsen av et finansielt petroleumsfond. Utvalget la vekt på at en måtte se den samlede formuen i form av petroleumsressurser og finansiell formue under ett. På basis av dette burde en fastsette forsvarlige handlingsregler for forvaltning av den *samlede* formuen. Oppbygging av et finansielt petroleumsfond måtte således ses som en omplassering av formue. Formuesomplasseringen i seg selv gir ikke rom for å bruke mer over de offentlige budsjettene.

En logisk konsekvens av å se den samlede formuen i form av petroleumsressurser og finansiell formue under ett er at man – dersom dette er mulig – innrette forvaltningen av den finansielle formuen slik at man reduserer eksponeringen til oljespesifikk risiko. Med stor sannsynlighet vil det innebære at man *shorter* oljeaksjer.

Utvalget foreslo bruk av permanentinntekten – det vil si den beregnede realavkastningen på gjenværende petroleumsreserver pluss avkastningen i Petroleumsfondet – fra oljevirksomheten som handlingsregel i finanspolitikken. Med en slik regel ville man unngå å havne i en situasjon hvor bruken av oljeinntektene øker så mye at man tærer på formuen. Dette skiller seg noe fra «Handlingsregelen» slik den ble implementert 13 år senere hvor det er kun forventet permanentinnekt fra det finansielle petroleumsfondet som blir brukt.

For pengepolitikken argumenterte utvalget for at sentralbankens viktigste oppgave var å sørge for lav og stabil inflasjon. Som nominelt anker for økonomien valgte man fast valutakurs.

Tidligere utredninger om samme eller tilgrensende tema
------------------------------------------------------

* NOU 1979:35, Lied-utvalget
* NOU 1983: 27 «Tempoutvalget»

Referanser
----------

1. ↑  Steigum, Erling (1989), «Incentiver, omstillinger og tilbudspolitikk», *Bergen Bank kvartalsskrift* **23** (1): 13-23
2. ↑  Gjedrem, Svein (2005), «Erfaringer med inflasjonsstyring i Norge og andre land», *Penger og Kreditt* **33** (2): 82-90, arkivert fra originalen on 2007-09-27, besøkt 2007-07-26
Bjørge mottok Krigskorset med sverd, Norges høyeste utmerkelse  Foto: KEN 
**Håkon Særsten Bjørge** (født 12. august 1920, død 9. oktober 1992) var en norsk motstandsmann og medlem av Shetlandsgjengen under andre verdenskrig. For sin innsats ble han dekorert med Krigskorset, Norges høyeste utmerkelse.

Bjørge tjenestegjorde i Marinens Spesialavdeling, også kalt Shetlandsgjengen, som i løpet av krigsårene satte i land 192 agenter i det okkuperte Norge og brakte viktig utstyr over fra Storbritannia. Avdelingen brakte 93 agenter tilbake til Storbritannia og førte 373 flyktninger i sikkerhet samme veg. Avdelingen hadde et tap på 10 fartøyer og 44 mann. I statsråd 2. august 1946 ble åtte medlemmer av Shetlandsgjengen tildelt Krigskorset med sverd, alle «For fremrakende [sic] innsats under utførelse av særoppdrag». Utskrevet ledende dekksmann Haakon S. Bjørge var blant disse. Bjørge tjenestegjorde vintersesongene 1943–1944 og 1944–1945 om bord på KNM «Hitra» og var med på til sammen 41 turer til det okkuperte Norge.

Referanser
----------

1. ↑   Krigsseilerregisteret, oppført som Haakon Særsten Bjørge, norsk krigsseileregister person-ID 364632[Hentet fra Wikidata]
2. ↑  Erik Gjems-Onstad (red.): *Krigskorset og St. Olavsmedaljen med ekegren*, Oslo: Grøndahl Dreyer, 1995, s. 155.
3. ↑  *Krigskorset og St. Olavsmedaljen med ekegren*, s. 156.

|  |  |
| --- | --- |
| Oppslagsverk/autoritetsdata | Historisk befolkningsregister **·** Krigsseilerregisteret
 |

Portal: Andre verdenskrig
Turistinngangen til grotta
**Grønligrotta** er en 4100 meter lang kalkstein-grotte i Røvassdalen i Rana kommune, rundt 30 km fra Mo i Rana. Grotta har en helning nedover på 20°. Laveste punkt ligger 107 meter under inngangen. Turister tas, med guide, cirka 400 meter innenfor fjellsiden utenfor, med opptil 80 meter fjell over seg.

Kalksteinen er enkelte steder omdannet til et tynt marmor-bånd, innhyllet i glimmerskifer. Taket i grotta består av granatglimmerskifer.

Grotta ble oppdaget i 1750 av den første bosettelsen på gården i Grønlia. Den første utforskning av grotta ble foretatt i 1914 av den norske geologen Oxaal da han også kartla hele grottesystemet. I 1988 ble det foretatt videre undersøkelser av dens sedimenter av geologene StPierre og Løvlie. Grotten er Nordens eneste opplyste turistgrotte, og har årlig 10 000 besøkende.[]

Grotta ble dannet som en hule under vann, og veggene fremviser klare spor av erosjon. 

Gjennom Grønligrotta renner en underjordisk elv med fosser og stryk. Eleven som renner igjennom grotten er den samme elven som renner gjennom «Setergrotten» og geologisk sett har de samme grottesystem, men det er ikke mulig for mennesker å komme fra den ene grotten til den andre. Den inneholder også flere jettegryter, der hvis man er heldig kan se små fisk (ørret). En granittblokk er kilt inn i en fjellsprekk inne i det såkalte «kapellet» i grotta, er blitt fraktet flere km med isbreen for 10 000 år siden i istidens sluttfase.

Referanser
----------

1. ↑  Hovedoppgave i geologi. Arkivert 21. februar 2007 hos Wayback Machine.

Litteratur
----------

* Håkonsen, Tor B. (1999). *Ut på tur: 52 turforslag på Nord-Helgeland*. [Mo i Rana]: Rana blad. s. 96–97. ISBN 8299269520.

|  |  |
| --- | --- |
| Oppslagsverk/autoritetsdata | Store norske leksikon
 |
***NOU 1989:5 En bedre organisert stat*** er en norsk offentlig utredning (NOU) fra et utvalg som ble oppnevnt ved kongelig resolusjon 16. januar 1987. Utredningen ble avgitt til Forbruker- og administrasjonsdepartementet 17. mars 1989. Utvalget ble ledet av Tormod Hermansen, og det blir gjerne referert til som **Hermansen-utvalget**. Øvrige medlemmer av utvalget var Anne Kari Lande Hasle, Knut Bartnes, Christian Hambro, Thor-Erik Johansen, Tore Lindholt, Anni Milward, Johan P. Olsen, Ragnhild Sohlberg, Vidar Oma Steine og Aud Watnebryn.

*NOU 1989:5 En bedre organisert stat* la grunnlaget for deregulering innenfor energi-, tele-, og postsektorene.

Høyre-politiker Torbjørn Røe Isaksen omtalte rapporten fra Hermansen-utvalget som «New Public Managements moderdokument».

I en artikkelserie i Morgenbladet i 2014 ble denne utredningen kåret til norgeshistoriens mest innflytelsesrike NOU-rapport.

Til 25-årsjubileet for rapporten skrev Hermansen sammen med Inger Marie Stigen *Ble det en bedre organisert stat?*

Innholdsfortegnelse
-------------------

1. Utvalgets oppnevning, mandat og sammensetning
2. Hovedpunkter og konklusjoner
3. Organisering av statens virksomhet prinsipielle problemstillinger og synspunkter
4. Omfang og sammensetning av statlig og annen virksomhet
5. Oversikt over eksisternede tilknytningsformer
6. Styringssystemer innenfor statsapparatet - virksomhetslederes og tillitsvalgtes erfaringer og synspunkter
7. Retningslinjer for valg av tilknytningsform
8. Forslag til endringer i forvaltningsorganmodellen
9. Organisatoriske tilpassninger og samarbeidsmodeller
10. Økonomiske og administrative konsekvenser

Referanser
----------

1. ↑  Norsk næringspolitikk ved inngangen til 1990-tallet[*død lenke*] – *NOU 2012: 2 Utenfor og innenfor*
2. 1 2  morgenbladet.no Heia NOUrge! 16.05.2014
3. ↑  Ble det en bedre organisert stat? Arkivert 2018-04-21, hos Wayback Machine. Nordisk Administrativt Tidsskrift nr. 3/2013

Eksterne lenker
---------------

* En bedre organisert stat

|  |  |
| --- | --- |
| Oppslagsverk/autoritetsdata | Store norske leksikon
 |
**Vincenzo Lauro** (født 23. mars 1523 i Tropea i Italia, død 17. desember 1592 i Roma) var en av Den katolske kirkes kardinaler.

Liv og virke
------------

Hans kirkelige løpebane ble fremmet av kardinal Pier Paolo Parisio og kardinal Nicola Gaddi. Han ble diplomat idet han assisterte kardinal François de Tournon i 1552.

Han ble i 1566 biskop av Mondovì, samme år ble han sendt som pavelig legat til Maria Stuart (*Mary, Queen of Scots*). Han ble senere nuntius i Savoia og Polen.

Han ble kreert til kardinal den 12. desember 1583 av pave Gregor XIII, med *Santa Maria in Via* som tittelkirke; senere opterte han til *San Clemente*.

Kardinal Vincenzo Lauro var også medlem av den pavelige kommisjon om kalenderreformen, ledet av kardinal Guglielmo Sirleto; kommisjonens arbeid munnet i 1582 ut i innførelsen av den gregorianske kalender.

Referanser
----------

1. 1 2   katolsk hierarki ID laurov[Hentet fra Wikidata]

Eksterne lenker
---------------

* Biografi på The Cardinals of the Holy Roman Church

|  |  |
| --- | --- |
| Oppslagsverk/autoritetsdata | Catholic-Hierarchy **·** Deutsche Biographie **·** BIBSYS **·** VIAF **·** GND **·** LCCN **·** ISNI **·** SUDOC **·** NKC **·** ICCU
 |
**Alternativkostnaden** er verdien av det beste alternativet som ble valgt bort når man har foretatt et valg mellom gjensidig utelukkende alternativer. Begrepet er sentralt i samfunnsøkonomi, hvor man oftest tar utgangspunkt i at det er knapphet på ressurser. Bruker man en ressurs til å produsere et gode, går man samtidig glipp av andre goder man alternativt kunne brukt ressursen til å produsere. Alternativkostnaden er da lik verdien av det godet som har høyest verdi av dem som ikke ble produsert. Verdien av godet vil her si betalingsvilligheten. Ettersom alternativkostnaden er knyttet til et handlingsalternativ som *ikke* ble valgt, er det ikke snakk om en vanlig betalbar kostnad, men en kalkulatorisk kostnad.

Eksempler
---------

### Sysselsettingstiltak som middel mot arbeidsledighet

Hvis det er arbeidsledighet og det settes i gang et offentlig prosjekt for å redusere arbeidsledigheten, er ikke den samfunnsøkonomisk relevante kostnaden lik den lønnen som blir utbetalt. Kostnadene er verdien av det som de ansatte i prosjektet kunne ha produsert ved den beste alternative anvendelse. Hvis de ellers hadde vært arbeidsledige, ville de ikke ha produsert noen ting, og den samfunnsøkonomiske kostnaden eller alternativkostnaden lik null. Er de derimot allerede ansatt i en privat virksomhet, er alternativkostnaden verdien av den produksjonen som går tapt i den private virksomheten dersom disse skifter jobb.

### Utleie av privatbolig

For en huseier som velger å benytte boligen selv fremfor å leie den ut, er alternativkostnaden den leieinntekt han kunne mottatt, men som han nå avstår fra.

Alternativkostnad og tilbudskurve
---------------------------------

Tilbud er sammenhengen mellom den mengden av et gode som man ønsker å selge og prisen man vil få i markedet ved ulike solgte mengder av godet. Prisen, tilbudet og mengden (kvantumet) kan settes opp i en graf som viser sammenhengen mellom pris og mengde, tilbudskurven. Denne kurven vil samsvare med alternativkostnaden.

Referanser
----------

1. 1 2  «Alternativkostnad». Store norske leksikon. 27. mai 2014. Besøkt 15. oktober 2016.

Se også
-------

* Senket kostnad
* Rasjonelle valg

|  |  |
| --- | --- |
| Oppslagsverk/autoritetsdata | Encyclopædia Britannica **·** GND **·** LCCN
 |
**Håkon Storm** (født **Håkon Storm-Mathisen** 1967 i Oslo) er en norsk jazzgitarist. 

Han spilte i 1987 i trioen "Mathisfantene" før han studerte noen år ved Rytmisk Musikkonservatorium i København under veiledning av Ole Kock Hansen (1945–) fra DR Big Band. 

Fra 1992 var han tilbake og spilte med Anders Engen trommer og bassen Carl Morten Iversen eller Geir Morten Iversen. Han var jammevert ved Oslo Jazzhus i 1993, ofte med Tom Olstad trommer og Thomas Winther Andersen eller Kåre Garnes bass. 

Fra 1999 ga han ut plater i trompeteren Torgrim Sollids "Line Up" ledet av Winther Andersen. Samtidig var han musikalsk leder for Prime Time Orchestra (etablert 1981) som fremførte flere av hans komposisjoner. Også Bergen Big Band hadde ham på reportoiret i 2001-sesongen. 

Han var musikklærer ved Norges musikkhøgskole da han i 2002 mottok 25 000 kroner i stipend fra det japanske Sasakawa-fondet, det måtte han bruke på å spille med japanske musikere og undervise der borte. Turneer til Japan fulgte i 2003, 2008, 2009 og i 2012. På denne tiden ledet han også sin egen Håkon Storm-Mathisen Kvartett med Tore Brunborg saksofon, Finn Guttormsen bass og Jarle Vespestad trommer. De spilte jo ellers i Farmers Market som tok en spillepause. 

Med Beate S. Lech og nevnte Brunborg ledet han også en trio. Solodebuten med egne komposisjoner i 2005 var sikker. Oppfølgeren som soloartist kom i 2012, da hadde han i mellomtiden utgitt plate med The Livin' Jazz Orchestra. De senere åra har han vært i gruppa *Winther-Storm* sammen med bassist Thomas Winther Andersen fra Nederland, den argentinske saksofonisten Natalio Sued og den nederlandske trommeslageren Mark Coehoorn (utgivelser på NorCD). 

Han forkortet navnet til **Håkon Storm** rundt 2009.

Utgivelser
----------

* Line up, *Line up* (NorCD, 1998)
* Håkon Storm-Mathisen, *Canned Second* (Curling Legs, 2005). Med Finn Guttormsen bass, Jarle Vespestad trommer samt Nils Jansen på saksofon. Mest egne komposisjoner.
* The Livin' Jazz Orchestra, *Matsukaze* (Aim/Musikkoperatørene, 2006). Verkene «Ourobouros» og «Matsukaze» med til sammen 15 satser
* Winther-Storm (Håkon Storm, Thomas Winther Andersen, Mark Coehoorn og Natalio Sued), *Patchwork* (NorCD, 2010)
* Håkon Storm, *Zinober* (NorCD, 2012). Solo og egne komposisjoner.
* Winther-Storm (Håkon Storm, Thomas Winther Andersen, Mark Coehoorn og Natalio Sued), *Spinnaker* (NorCD, 2012)
* Håkon Storm, *Fosfor* (NorCD, 2014). Solo gitar.
* Håkon Storm, *Volta Trio* (NorCD, 2016)

Referanser
----------

1. ↑  «Biografi fra egen webside». Arkivert fra originalen 8. mars 2012. Besøkt 25. oktober 2012.
2. ↑  «Sikker debut». Bergens Tidende. 9.3.2005.

Eksterne lenker
---------------

* Offisielt nettsted Rediger på Wikidata

|  |  |
| --- | --- |
| Oppslagsverk/autoritetsdata | MusicBrainz **·** Discogs
 |
**Tros** (gresk: Τρώς) var i henhold til gresk mytologi en legendarisk hersker av Troja som sønn av Erichthonios med Astyoche (datter av elveguden Simoeis). Etter Erichthonios arvet Tros tronen i Troja. Tros var far til tre sønner: Ilos, Assarakos og Ganymedes. Tros er eponym for stedsnavnet Troja, også navngitt *Ilion* for hans sønn Ilos. Tros' hustru er sagt å ha vært Kallirrhoo, datter av elveguden Skamandros, eller av Akallaris, datter av herolden Evmedes.

Da Zevs bortførte Ganymedes sørget Tros over sin sønn. Zevs sendte da Hermes med to hester som var så raske at de kunne løpe over vann. Hermes forsikret også Tros at Ganymede var udødelig og ville bli gudenes munnskjenk, en posisjon som det var stor ære av.

I en variant av myten er Ganymede blitt gjort til sønn av Laomedon, som da var sønn av Ilos som var sønn av Tros; dog har andre kalt ham for sønn av Ilos, Erichthonios eller Assarakos.

Referanser
----------

1. ↑  Homer: *Iliaden*, 20. 230
2. ↑  Johannes Tzetzes om Lykofron, 29
3. 1 2  Pseudo-Apollodorus: *Bibliotheca* 3. 12. 2
4. ↑  Dionysios fra Halikarnassos: *Rhōmaikē arkhaiologia*, 1.62
5. ↑  Homer: *Iliaden*, 5. 265 & 20. 231
6. ↑  Pausanias: *Beskrivelser av Hellas*, 5. 24. 5 med en referanse til Homer
7. ↑  Cicero: *Tusculan Disputations*, 1. 29
8. ↑  Johannes Tzetzes om Lykofron, 34
9. ↑  Hyginus: *Fabulæ*, 224, 271

Eksterne lenker
---------------

* Tros i *Nordisk familjebok* (2. utgave, 1920)
* Greek myth index
Et **tross** (via middelnedertysk *trosse*, fra fransk *trousse* «pakke, bunt») er militært reisegods, og i utvidet betydning også personer som følger en hærs tren.

I eldre tider var det vanlig at europeiske hærer i felt ble fulgt av et stort antall sivile handlere og håndverkere, og disse ble da betegnet som tross. Ettersom de militære myndighetene i eldre tid ikke tilbød soldatene noen felles bespisning eller andre fornødenheter, var det opp til den enkelte soldaten selv å sørge for mat og klær. Trosset fremsto som nødvendige for hærens husholdssystem og ble ansett som en selvsagt del av det militære livet, selv om det periodevis ble utsatt for harde restriksjoner. Trosset kunne dessuten omfatte ektefellene til både offiserer og soldater, kvinner som livnærte seg av å vaske, sy, lage mat og andre husholdningstjenester, samt prostituerte kvinner,. Alle disse kvinnene ble ansett som en viktig støtte for den militære disiplinen, siden man anså at de hadde en dempende effekt på plyndring og seksuelle overgrep mot lokalbefolkningen som ellers kunne blitt konsekvensene. Med fremveksten av de nasjonale hærene på 1500-tallet ble trosset regulert, og en vanlig trend var at soldathustruene fikk økt status, mens de prostituerte kvinnene og andre som ikke var gift med soldater ble utestengt.

Sverige
-------

I Sverige var trosset i lang tid meget omfattende. På 1600-tallet inngikk en stor del av mannskapets familier i trosset, mens det først kun hadde inneholdt mannskapets egne eiendeler, telt og mat. Med indelningsverket hadde gårdeiere (*rotehållare* og *rusthållare*) ansvar for å anskaffe og underholde trosset for mannskapet ved regimentene. For øvrig ble det anskaffet av kronen eller av offiserene i spørsmålet om hester og utrustning.

Størrelsen på trosset ble bestemt gjennom *tågordningen*. Foruten det reglementerte trosset kunne et særskilt tross av mat og lignende føres med.

Ordet *tross* anvendes i moderne tid i navnet på militære avdelinger som har forpleining som hovedoppgave.

Referanser
----------

1. ↑
2. 1 2 3 4  Sjöberg, Maria: Kvinnor i fält 1550-1850
***World of Warcraft: Warlords of Draenor*** (***WoD***) er den femte utvidelsespakken til *World of Warcraft* utgitt av Blizzard Entertainment. Utvidelsespakken ble kunngjort 8. november 2013 på Blizzcon 2013. Utvidelsespakken ble utgitt 14. november 2014.

Utvidelsen hevet det daværende maksimale spillernivået fra 90 til 100 og inneholdt «Garrisons», en tomt spillerne kunne gjøre sine egne med egendefinerte butikker og plasser.

Hendelser
---------

Utvidelsen er satt etter hendelsene i *Mists of Pandaria* og foregår i et alternativt univers på verdenen Draenor, den opprinnelige planeten til «the Orcs» før sin ødeleggelse. Kjente figurer fra *Warcrafts* fortid, for eksempel Grom Hellscream, Ner'zhul, Gul'dan og Blackhand, er fremvist i spillets historie.

På slutten av *Mists of Pandaria* er Garrosh Hellscream styrtet som Warchief av «the Horde» av en kombinert «Alliance-Horde»-kraft og tatt i forvaring av Pandaren-folket, slik at han kan stilles for retten for grusomhetene han har begått i Pandaria. Før han kan bli dømt, rømmer Garrosh fra fangenskap ved hjelp av en bronse-drage (Kairoz), og reiser til en alternativ tidslinje, hjemlandet til «the Orcs», Draenor. Der hindrer han orkeklanene fra å bli korrupte, ved å stoppe dem fra å drikke Mannoroths blod. Klanene slår seg sammen til en ny gruppe, «the Iron Horde», ved hjelp av teknologi Garrosh tok med seg fra Azeroth. Dette begynner en krig om Draenor, og fører til skapelsen av en «Dark Portal», som vil tillate dem å reise igjennom tid og kapre Azeroth.

### Oppdatering 6.0

En gruppe eventyrere stormer inn i Highmaul og fortsetter å utfordre og bekjempe «the Iron Horde» og deres allierte.

Eksterne lenker
---------------

* (en) *World of Warcraft: Warlords of Draenor* hos MobyGames Rediger på Wikidata

* (en) *World of Warcraft: Warlords of Draenor* hos MobyGames Rediger på Wikidata

* (en) *World of Warcraft: Warlords of Draenor* på OpenCritic Rediger på Wikidata

* (en) *World of Warcraft: Warlords of Draenor* på Internet Movie Database Rediger på Wikidata

* (en) *World of Warcraft: Warlords of Draenor* hos VGMdb Rediger på Wikidata

| * v
* d
* r
*Warcraft* |
| --- |
| *Warcraft* | 
* *Warcraft: Orcs & Humans*
* *Warcraft II: Tides of Darkness*
* *Warcraft III: Reign of Chaos*
* *Warcraft III: The Frozen Throne*

 | World of Warcraft |
| *World of Warcraft* | 
* Arter og fraksjoner i *World of Warcraft*

|  |  |
| --- | --- |
| Utvidelser | 
* *The Burning Crusade*
* *Wrath of the Lich King*
* *Cataclysm*
* *Mists of Pandaria*
* *Warlords of Draenor*
* *Legion*
* *Battle for Azeroth*
* *Shadowlands*
* *Dragonflight*

 |

 |
| *Warcraft*-verdenen | 
* Azeroth
* Illidan Stormrage

 |
| Relaterte spill | 
* *Hearthstone*
* *Heroes of the Storm*

 |


|  |  |
| --- | --- |
| Oppslagsverk/autoritetsdata | MusicBrainz
 |

Portal: Videospill
**Worli** (marathi: वरळी) er et område og et forretningsdistrikt i Mumbai i Maharashtra i India. Historiske stavemåter inkluderer Warli, Worlee, Varli.

Geografi
--------

Bandra-Worli Sea Link
Worli er en del av Sør-Mumbai som strekker seg fra Haji Ali til Prabhadevi. Det er avgrenset av Arabiahavet i vest og nabolaget Haji Ali i sør, Mahalaxmi i øst og Prabhadevi i nord. Den nærmeste jernbanestasjon er Mahalaxmi, mens Elphinstone og Parel er også nære jernbanestasjoner til Worli. Etter at Bandra-Worli Sea Link ble tatt i bruk er det nå bedre forbindelser til de vestlige forstedene.

Det slottslignende bygg planlagt i Worli ville ha blitt et av de høyeste bygg i India, men det ble stoppet i oktober 2014 på grunn av juridiske problemer.

Historie
--------

Worli Fort ble bygd i Worli av britene rundt 1675.

Utvikling av forretningsvirksomheten
------------------------------------

Worli har vært en av de travleste forretningsområdene i Mumbai siden slutten av 1970-tallet. Den første større utbyggingen var Shivsagar Estate som ligger på Dr. Annie Besant Road. De store selskapene som har kontorer her er GSK Pharma, TATA, Deloitte, Novartis, HDFC Bank, Ja Bank, Siemens, CEAT og mange flere. Aditya Birla-konsernet har også sitt hovedkontor i Worli.

Referanser
----------

1. ↑  D'Cunha, Jose Gerson (1900). «IV The Portuguese Period». *The Origins of Bombay* (3 utg.). Bombay: Asian Educational Services. s. 265. ISBN 81-206-0815-1. Besøkt 4. januar 2009.
2. ↑  Crabtree, James. «Mumbai’s towering ambitions brought low by legal disputes». *Financial Times*. Financial Times. Besøkt 8. januar 2016.
3. ↑  "Contact."

|  |  |
| --- | --- |
| Oppslagsverk/autoritetsdata | GeoNames
 |
**Fantasi-Fabrikken A/S** er et produksjons- og utviklingsselskap i Tønsberg i Vestfold som særlig arbeider med tegneserier, barnebøker, barnefilmer og annen underholdning for barn med hovedvekt på utvikling av egne karakterer, univers og brand. Aksjeselskapet ble etablert i 1995 og eies av Morten Myklebust – kreativ leder og skaper – og Anne Thovsen – daglig leder og styreleder. Fantasi-Fabrikken har tidligere også laget en rekke historiske faktabøker for barn, blant annet fra norsk vikingtid og middelalder, deriblant om Middelaldergutten Brage, Olav – Viking og Helgen, Livet i Middelalderen, mfl. I 2009 utviklet og produserte selskapet også TV-serien og teaterforestillingen om Stubbefolket. Selskapet har skapt og utviklet karakteren og universet Den lille traktoren Gråtass/Little Grey Fergie gjennom bøker, teater, tv-serier, musikk og filmer. i 2013 ble YouTube-kanalen med Little Grey Fergie etablert, som i dag har mer enn 500 millioner visninger. Selskapet har også skapt og utviklet en ny barnekarakter basert på norsk vikinghistorie; spesifikt Vestfold og Telemark; Vikingjenta TORA hvor første filmproduksjon fant sted sommeren 2023. 

Fantasi-Fabrikken AS holder til i eget spesialtegnet fabrikkbygg oppført i 2005 på tettstedet Eik like nord for Tønsberg.

Eksterne lenker
---------------

* Offisielt nettsted Rediger på Wikidata

Portal: Litteratur

|  |  |
| --- | --- |
| Oppslagsverk/autoritetsdata | Brønnøysundregistrene
 |